Fredi Nest sterk aan ná beroerteArgieffoto: Fredi Nest JONGSTE: Fredi Nest het op 3 Julie 2015 sy stryd teen kanker verloor. Klik hier om meer te lees. Ons innige meegevoel aan sy familie, naasbestaandes, vriende en ondersteuners. – Red Die sanger Fredi Nest sterk in ŉ hospitaal in Pretoria aan nadat hy vermoedelik ŉ beroerte gehad het. “Dit gaan goed met hom, hy raak beter by die dag,” het Jami-Lee Bouwer, sy woordvoerder, Maandag aan Maroela Media gesê. Nest (57) is Donderdag in die hospitaal se intensiewesorgeenheid opgeneem nadat hy tekens van beroerte getoon het. Hy het sedertdien ŉ prosedure ondergaan om drukking op sy brein te verlig. ŉ Breinskandering is ook gedoen wat gewys het dat hy twee gewasse op sy brein het. Hy is oor die naweek na ŉ algemene saal oorgeplaas. “Die uitslag van toetse op die gewasse sal na verwagting Maandag bekend gemaak word, waarna sy dokters sal bepaal watter behandeling vir hom voorlê,” het Bouwer gesê. Daar word verwag dat hy spoedig met bestraling gaan begin in ŉ poging om die gewasse te verwyder. Bouwer het gesê Nest is in ŉ goeie luim en is baie positief. “Hy het nog pyn in sy nek en in sy kop, maar hy is reg om enigiets te hanteer wat vir hom voorlê en het gesê hy gaan vir ten minste nog 15 jaar lewe en musiek maak.” Bouwer het namens Nest, sy vrou Sylvia en hul kinders al sy aanhangers bedank wat hom in hul gebede opdra en vir hul boodskappe van bemoediging. Nest het op 3 September 2012 drie hartaanvalle gehad het. Hy het die oggend by sy huis in Pretoria ineengestort ná twee hartaanvalle en terwyl hy in die Steve Biko-hospitaal besig was om ŉ angiogram te ondergaan, het hy ŉ derde hartaanval gehad. Hy was egter gou weer op die been en teen Oktober terug in sy ateljee en hard aan die werk. Sien ook: Video: Fredi Nest se boodskap uit die hospitaal